Nemendur á Bifröst hafa ekki um árabil verið jafn margir - Skessuhorn - fréttir af Vesturlandi
07. september. 2015 10:01
Nemendur á Bifröst hafa ekki um árabil verið jafn margir
Nemendum í Háskólanum á Bifröst heldur áfram að fjölga, en í haust verða um 630 nemendur við nám í skólanum en síðastliðið haust voru þeir 617. Fjölgunin er fyrst og fremst meðal nemenda í háskóladeildunum en 500 nemendur eru nú í grunnnámi og meistaranámi á háskólastigi. Nýnemar við skólann eru um 300. Nemendur hafa ekki verið fleiri um árabil í Háskólanum á Bifröst. Skólinn hóf í haust kennslu í viðskiptalögfræði í fjarnámi sem hefur hlotið mjög góðar viðtökur. Ennfremur býður skólinn nú upp á þann möguleika á vera í lögfræðinámi samhliða vinnu.<?xml:namespace prefix = o ns = "urn:schemas-microsoft-com:office:office" />
Stór árgangur laganema hefur nú nám í Háskólanum á Bifröst. Nýr sviðsstjóri lögfræðisviðs er Þorbjörg Sigríður Gunnlaugsdóttir og segir hún það mikla og skemmtilega áskorun að vera fyrstur háskóla á Íslandi til að bjóða upp á laganám í fjarnámi. „Háskólinn á Bifröst hefur verið frumkvöðull í kennslu í fjarnámi og nú er komið að því að bjóða upp á fjarnám einnig í lögfræðinni. Þetta nýmæli hefur orðið til þess að nemendum fjölgar mikið sem þýðir að áhuginn og eftirspurnin er sannarlega til staðar,“ segir Þorbjörg Sigríður.
Þá má einnig geta þess að Háskólinn á Bifröst, undir forystu Helgu Kristínar Auðunsdóttur, hlaut nýverið veglegan styrk til að þróa sérstaka námslínu á meistarastigi í fjarnámi í viðskiptalögfræði ásamt Árósaháskóla og University College í Dublin á Írlandi. „Okkar sérhæfing hefur verið viðskiptalögfræðin og framtíðarsýnin er að byggja á þeim góða grunni,“ segir Þorbjörg Sigríður að lokum.<?xml:namespace prefix = o ns = "urn:schemas-microsoft-com:office:office" />